গত কয়েকদিন ধরে শিশুবিভাগে ভর্তি থাকা মেয়েকে দেখতে হাসপাতালে যাচ্ছেন সুভাষপল্লির তৃষা চট্টোপাধ্যায়। তিনি বলেন, “হাসপাতালে পরিকাঠামোর অভাব নেই জানি। লক্ষ-লক্ষ টাকা খরচ করে পরিকাঠামো গড়ার পরেও তবে কেন এমন হাল। চারদিকে তো আবর্জনা থেকে দূষণ ছড়াচ্ছে। সবচেয়ে ক্ষতি হচ্ছে তো ভর্তি থাকা শিশুদের!” অভিযোগ, সচেতনতার অভাব তো রয়েছে পাশাপাশি নজরদারি না থাকায় বাড়ছে সমস্যা। হাসপাতালের অ্যাসিস্ট্যান্ট সুপার শুভ্রদীপ মাহাতো বলেন, “আসলে এই বিষয়টি তো হাউজ কিপিং সুপারভাইজরের নজরদারি চালানো দরকার। তাঁরা ঠিকভাবে কাজ করছে না বলে এমনটা হচ্ছে। আমরা বিষয়টি দেখছি।” যদিও হাসপাতালের সুপার কৃষ্ণেন্দু মুখোপাধ্যায় বলেন, “আমাদের হাসপাতালের অন্তর্বিভাগে যথাযথভাবে বায়ো-মেডিক্যাল বর্জ্য পৃথক করে রেখে মর্গের কাছে ওই বিশেষ ঘরে নিয়ে যাওয়া হচ্ছে। হলদিয়ার একটি সংস্থা ওই বর্জ্য নিয়ে যায়। সেখানে বায়ো-মেডিক্যাল বর্জ্য বাইরে পড়ে থাকার কথা নয়। আমি বিষয়টি দেখব।”